Aljohovštšina

Aljohovštšina () on maalaiskunta ja sen keskuskylä Leningradin alueen Lotinapellon piirissä Venäjällä. Se sijaitsee Ojattijoen rannalla 44 kilometriä Lotinapellosta kaakkoon. Kylässä on 1 600 ja kunnassa 4 200 asukasta (vuonna 2012)Generalnyi plan, s. 36–37..

Maantiede ja asutus
Aljohovštšinan kunnan pinta-ala on 2 422 neliökilometriä. Se rajoittuu pohjoisessa Lotinapellon piirin Janegan ja lännessä Lotinapellon ja Domožirovon kuntiin sekä etelässä Tihvinän ja idässä Podporožjen piireihin.Generalnyi plan, s. 11. Pinta-alasta 91,9 % on metsää, 4,8 % maatalousmaata ja 1,8 % vesistöjäGeneralnyi plan, s. 29..

Seudulla virtaavat Ojattijoki, sen sivujoki Šapša sekä Paksujokeen laskeva Kapša. Suurimmat järvet ovat Savozero, Malginskoje, Bolšoje Konets-Sarskoje, Ljašozero, Ljugovskoje ja Zaozerskoje.Generalnyi plan, s. 13. Hyötykaivannaisiin kuuluvat hiekka, sora, savi, turve ja sapropeeliGeneralnyi plan, s. 16.. Kunnan alueella sijaitsee osa Vepsän metsä -luonnonpuistostaGeneralnyi plan, s. 21..

Keskuskylän lisäksi kuntaan kuuluu 64 kylää ja asutusta: Akulova Gora, Bolšije Kokovitši, Bor-1, Bor-2, Dmitrovka, Gaigovo, Gonginitši, Hmelezero (vepsäksi Humaŕv), Igokinitši, Imotšenitsy, Jarovštšina, Javšinitsy, Jefremkovo, Kalšenitsy, Kidebra, Kjargino, Kolokolnitsy, Krasnyi Bor, Kurgino, Levkovo, Ljugovitši, Lopotovo, Malyje Kokovitši, Martynovo, Mehbaza, Mergino, Mjagitševo, Mustinitši, Nadporožje (Koskemṕä), Nikonovštšina, Novinka, Novoje Selo, Okolok, Olhovo, Pahtovitši, Pergatšovo, Petšurino, Pirozero, Poikimo, Poljanka, Putilovets, Ratigora, Rebovitši, Rutšei, Šahtinitsy, Šarhinitši, Seredka, Širinitši, Spirovo, Sredni Dvor, Subbotšenitsy, Ternevitši (T’erl), Timošino, Tšagonitsy, Tšidovo, Tšunitsy, Ust-Sara, Valdanitsy, Valgoma, Vethoje Selo, Vjazikinitši, Vonozero (Enaŕv), Zaozerje ja Zemskoje. Niiden yhteyteen kuuluu kaksikymmentäviisi 1970- ja 1980-luvuilla lakkautettua kylää.Generalnyi plan, s. 24.Vepsäläiset nimet:  Aljohovštšinan jälkeen suurimmat keskukset ovat lähes 500 asukkaan Jarovštšina, yli 300 asukkaan Šarhinitši ja lähes 300 asukkaan Igokinitši ja Tervenitši. Kymmenessä kylässä ei ole lainkaan vakituista asutusta. Kesäasukkaiden määräksi arvioidaan noin 3 500 henkeäGeneralnyi plan, s. 35..

Kunnan itäosassa on säilynyt alkuperäistä vepsäläisasutusta. Vuoden 2010 väestönlaskennan mukaan vepsäläisiä on vain reilut kymmenen henkeä.

Historia
Aljohovštšinan läheltä on löydetty 1000-luvun vaihteen kurgaanihautoja. Vuosina 1927–1958 kylä oli Ojatin piirin hallinnollinen keskus.

Liikenne, talous ja palvelut
Tärkein liikenneväylä on Lotinapellon ja Tihvinän välinen maantie, joka on asfaltoitu Lotinapellosta Javšinitsyyn saakka. Pietarin ja Murmanskin väliseltä M18-valtatieltä haarautuu Ojatin aseman luona asfaltoitu maantie Aljohovštšinaan.Generalnyi plan, s. 48. Aljohovštšinasta ja eräistä muista kylistä on linja-autoyhteydet LotinapeltoonGeneralnyi plan, s. 52.. Keskuskylän pohjoispuolella on huoltoasemaGeneralnyi plan, s. 53..

Paikallisista elinkeinoista tärkeimpiä ovat maa- ja metsätalous (42 % vuonna 2012), kauppa (18 %) ja jalostus (18 %)Generalnyi plan, s. 38.. Kunnassa toimii puunhankinta- ja puunjalostusyrityksiä sekä kolme maatalousyritystä. Aljohovštšinassa on keramiikkatehdas ja Savozerossa kalanviljelylaitos.Generalnyi plan, s. 34–35. Osa asukkaista työskentelee naapurikunnissa tai Pietarissa.

Aljohovštšinassa toimii lastentarha, keskikoulu, lasten musiikkikoulu, kulttuuritalo, kirjasto, käsityökeskus, poliklinikka, paikallissairaala, kahvila ja joukko kauppoja. Eräitä palveluja on myös Jarovštšinassa, Imotšenitsyssa, Šarhinitšissa, Tervenitšissä ja muissa kylissä.Generalnyi plan, s. 41–43. Tervenitšissä on vuonna 1997 perustettu naisluostari.

Nähtävyydet ja matkailu
Kunnan matkailupotentiaali perustuu sen vesistöihin, luontoon ja kulttuurihistoriallisiin kohteisiinGeneralnyi plan, s. 79.. Huomattavin nähtävyys on Aljohovštšinan vuonna 1730 rakennettu puinen arkkienkeli Mikaelin kirkko, joka on valtakunnallinen suojelukohde. Muita rakennusmuistomerkkejä ovat 1900-luvun alussa pystytetty Tervenitšin kirkko sekä entinen Imotšenitsyn kartano, jossa on asunut taiteilija Vasili Polenov.Generalnyi plan, s. 25. Tervenitšissä on säilynyt kauppias Švangeimin kartano puistoalueineen ja Ljugovitšissa Neitsyt Marian kolmikätiselle ikonille omistettu tsasouna.

Aljohovštšina on kuuluisa savesta valmistetuista leluistaan, joilla myös paikallinen kirkko on koristeltu. Kylän käsityökeskuksen yhteydessä on kotiseutumuseo ja Tervenitšissä vepsäläisen kulttuurin museoGeneralnyi plan, s. 42, 45.. Vonozerossa järjestetään vuosittain vepsäläinen kulttuurijuhla.

Ljugovitšissa toimii Zolotaja gorka -niminen lomakylä kahviloineenGeneralnyi plan, s. 39, 43.. Savozero-järvellä on retkeilymaja ja Palginossa ja Pirozerossa kalastus- ja metsästysmajatGeneralnyi plan, s. 39.. Ajohovštšinaan suunnitellaan laskettelukeskusta, Tervenitšiin hotellia ja Vonozeroon kansatieteellistä puistoaluetta.

Lähteet


Viitteet

Aiheesta muualla
 Aljohovštšinan kunnan sivusto 
 Aljohovštšina Leningradin alueen kulttuuri -tietosanakirjassa 

Luokka:Lotinapellon piirin kunnat